Vrou sterf ná verkragting: Verdagte was op paroolAlice en CJ. Foto: Facebook. Die verdagte wat in hegtenis geneem is in verband met die verkragting van Alice Maree was op parool vir ŉ vorige misdaad. Maree (21) het by ŉ prokureursfirma in Theunissen as ontvangsdame gewerk. Kapt. Malebo Khosana, woordvoerder van die polisie, het aan Maroela Media gesê ŉ man het omstreeks 16:00 op 9 Februarie by die firma in Theunissen aangekom. “Die vrou was op pad om die kantore te sluit toe ŉ man wat bekend is aan haar, hoewel sy nie sy naam ken nie, by die kantoor ingestap het,” het Khosana verduidelik “Hy het een hand agter sy rug gehou en haar begin dreig en geld of bankkaarte geëis. Sy het hom ingelig dat sy nie geld of bankkaarte by haar het nie waarna hy haar met ŉ mes gedreig het. Hy het haar toe glo in een van die kantore ingestamp en herhaaldelik verkrag. Hy het ook haar skootrekenaar en tabletrekenaar gesteel,” het Khosana gesê. Die deur van die prokureursfirma waar Alice gewerk het. Foto: Facebook. ŉ Saak is teen die man aanhangig gemaak en hy is die volgende dag in hegtenis geneem toe hy glo die skootrekenaar en tablet wou verkoop. Hy het vlugtig in die Theunissen-landdroshof verskyn. “Tydens sy tweede verskyning op 24 Februarie is hy borgtog geweier.” Maree het na afloop van die voorval erg siek geword en is na die hospitaal gehaas. Sy is die oggend van 24 Februarie in die Pelonomi- privaat hospitaal in Bloemfontein oorlede. Khosana het gesê die verdagte was op parool nadat hy aan aanranding met die doel om ernstig te beseer skuldig bevind is. Hy is slegs drie dae voor die voorval vrygelaat. Hy is ook gesoek vir ŉ saak in Thabong vir die gebruik van iemand se voertuig sonder die toestemming van die eienaar en ontsnapping uit aanhouding. Maree se ouer suster Emsie het aan Maroela Media gesê hulle is nie seker wat presies fout was met haar nie. “Ons wag nog vir die uitslae van al die toetse. Alice was die mooiste, wonderlikste mens. Sy wou altyd ander help. Sy sou jou eers help voor sy haarself sou help. Sy was ook ŉ baie goeie atleet. Ons sal haar altyd onthou as iemand wat voluit gelewe het,” het Emsie gesê. Khosana het bevestig ŉ geregtelike doodsondersoek word gedoen. “Alice en CJ (Blumenthal) het op haar 21ste verjaarsdag in Desember verloof geraak. Dit was so ŉ lekker aand,” het Emsie gesê. Maree word om 11:00 Vrydag vanuit die NG Moedergemeente in Theunissen begrawe. “Ek dink almal hier gaan daar wees, almal gaan ook met hulle motorfietse kom,” het Emsie gesê. Maree en Blumenthal het gereeld motorfiets gery. Maree word oorleef deur CJ, haar ma Ella, pa Hennie, sussies Lynette en Emsie en boetie Stephan. Die verdagte moet weer op 10 Maart in die hof verskyn.